'હુકમનો એક્કો આમ તો કેસ કરનારના હાથમાં કહેવાય. પેલા બંને કેસ પેન્ડિંગ હોય ત્યાં સુધી એક કશું કરી ના શકે. કેસ કરનાર ધારો કે એક કોર્ટમાં હારી જાય તો પણ એ ઉપલી કોર્ટમાં અને તાકાત હોય તો છેક સુપ્રીમ કોર્ટ સુધી ટક્કર લઇને પેલા બંનેને બાંધી રાખે.' અચાનક કંઇક યાદ આવ્યું હોય એમ એમણે વિભાકરનો હાથ પોતાના હાથમાં જકડી લીધો. ' સાંભળ, સંઘવી બિલ્ડર્સવાળા સુરેશ સંઘવીએ મારી જેમ વિચારીને એ હીરોનો સંપર્ક સાધવા પ્રયત્ન કરેલો. પણ સુરેશ કાચો પડ્યો એટલે કંઇ ફાઇનલ નહોતું થયેલું. એક કામ કર. કાલે એ સંઘવીને મળ. આપણા માટે એને લાગણી છે. ભૂતકાળમાં મેં એને મદદ કરેલી છે એટલે એ તને સાચી માહિતી આપશે. એની વાત સાંભળ્યા પછી શું કરવું એનો તને ખ્યાલ આવી જશે. બીજું કશું કર્યા વગર કાલે એને પકડ.'